钦定古今图书集成/明伦汇编/官常典/第401卷 > 毛士龙
## 钦定古今图书集成/明伦汇编/官常典/第401卷 > 毛士龙

按《明外史》本传：“士龙，字伯高，宜兴人。万历四十一年
进士。授杭州推官。熹宗即位，擢刑科给事中，首劾姚
宗文阅视乖张罪。杨涟去国，抗疏请留。天启改元正
月，疏论三案，力言孙慎行、陆梦龙、陆大受、何士晋、马
德澧、王之采、杨涟等有功社稷，而韩浚辈丑正害直
之罪，帝是之。李选侍之移宫也，其内竖刘朝、田诏、刘”
进忠等五人以盗赀下刑部狱，尚书黄克缵庇之，数
称其冤。帝不从，论死。是年五月，王安罢，魏进忠用事，
诏等进重赂，令其下李文盛等上疏鸣冤。进忠即传
旨贷死。大学士刘一燝等执奏者再，旨下刑科，士龙
抄参者三，旨几中寝。克缵乃陈其冤状，而请付之热
审。进忠不从，传旨立释。士龙愤，劾克缵阿旨骫法，不
可为大臣，且数朝等罪甚悉。由是进忠及诸奄衔士
龙次骨。进忠广开告密，诬天津废将陈天爵交通李
永芳，逮其一家五十馀人下诏狱。士龙即劾锦衣骆
思恭及诬告者罪。进忠憾张后抑己，诬为死囚，孙二
所出，布散流言。士龙请究治妖言奸党，并主使逆徒，
进忠益憾。至九月，士龙劾顺天府丞邵辅忠奸贪，希
孔允成亦劾之。辅臣大惧。朝等因诱以超擢，令攻士
龙，辅忠遂讦士龙官杭州时盗库纳妓，进忠从中下
其疏。尚书周嘉谟等言“两人所讦皆风闻，请宽贷。”进
忠不从，削士龙籍，辅忠落职闲住。进忠后易名忠贤，
显盗国柄，恨士龙未巳。四年冬令其私人张讷劾之，
再命削籍。明年三月入之汪文言狱词，谓纳李三才
贿三千，谋起南京吏部，下抚按提讯，追赃，遣戍平阳
卫。已而辅忠起用，骤迁兵部侍郎。六年十二月，御史
刘徽复摭辅忠前奏，劾士龙纳访犯万金，下法司逮
治。士龙知忠贤必杀己，夜中穴墙遁。其妾不知也，谓
有司杀之，被发号泣于道。有司无如之何。士龙乃潜
至家，载妻子浮太湖以免。未几，庄烈帝嗣位，忠贤伏
诛，朝士为士龙称冤，诏尽赦其罪。士龙始诣阙谢恩，
且陈被陷之故。帝怜之，命复官致仕，竟不召用。至崇
祯十四年，里人周延儒再相，始起漕储副使，督苏、松
诸郡粮。明年冬，入为太仆少卿。又明年春，擢右佥都
御史。时左都御史李邦华、副都御史惠世扬皆未至，
士龙独掌院事。帝尝语辅臣：“往例，御史巡方，类微服
访民间，近高牙大纛，气凌巡抚。且公署前后皆通窦
纳贿，每奉使，富可敌国，宜重惩。”士龙闻，劾，逮福建巡
按李嗣京。十月，谢病归。国变后卒。